Wasili Wasiljewitsj Jakowlef (29 Augustus [O.S. 17 Augustus] 1885 - 16 September 1938) was 'n Russiese Bolsjewistiese rewolusionêr en politikus (van Letse afkoms). Hy het deelgeneem aan die Russiese Rewolusie van 1917 en het die voormalige tsaar, Nikolaas II, en sy gesin na Jekaterinburg geneem waar hulle later vermoor is. Tydens die Russiese Burgeroorlog ná die rewolusie het hy 'n bevelvoerder in die Rooi Leër geword. Nadat die antikommunistiese Wit Leër hom gevang het, het hy ontsnap en na China gevlug, waar hy 'n regeringsraadgewer geword het. In 1928 het Jakowlef na die Sowjetunie teruggekeer, maar hy is eindelik tydens die Groot Suiwering in hegtenis geneem en tereggestel. Volgens die skrywer Robert Massie het die Bolsjewiste beweer Jakowlef se aksies ten opsigte van die keiserlike gesin was eintlik deel van 'n monargistiese ontsnappingspoging. Wasili Jakowlef is op 29 Augustus [O.S. 17 Augustus] 1885 in Sjarlik, Rusland, gebore as Konstantin Aleksejewitsj Macin, die seun van Aleksei Macin, 'n Letse ingenieur.